湘西四絕堂再送蔡如晦  其一
作者：郭祥正
朝代：宋

paragraphs: 長城截湘江，盤盤據天險。
承平逾百年，民富德澤漸。
層居出雲漢，門戶當翠琰。
尤愛湘西山，佛寺金碧儼。
引泉甃深池，因崖起危廣。
長松爭嵯峨，衆木就退斂。
遠思秦漢間，疑此藏玉檢。
盤石可徑臥，苔髪滑勝簟。
方塘纔俯窺，引手取蓮芡。
四絕校重輕，歐沈信已忝。
卓然韓杜詩，光焰不可掩。
大羹味全醇，美玉滅瑕點。
悄若蓬萊峰，夜浪豈憂颭。
又如上帝籙，默誦破羣魘。
惟驚落俗口，一讀一遭貶。
知音希世逢，誰謂此言諂。
窮奇須竟歡，憂來熱吾臉。
不得陪俊遊，自知冗官玷。
論情既霄壤，咫尺隔秦陝。
不爲謝安侈，應慕楊綰儉。
賡酬繼前唱，巖壁俟鐫剡。
去爲經世霖，慰此楚封歉。
離盃空酣酣，離恨猶冉冉。
雁鳴洞庭闊，霜雪鬢毛染。
行矣無淹留，路轉雙旌睒。